એમ તો મોબાઇલ ફોન નવા નવા આવ્યા અને એસએમએસની આપલે ચાલુ થઇ ત્યારે પણ કોઇના દિમાગમાં એકબીજાને ‘ગુડ મોર્નિંગ’ મેસેજની આપ-લે કરવાનો ભયંકર વિચાર આવ્યો ન હતો. વ્હોટસ એપ આવ્યું અને મફતમાં એકસાથે ડઝનબંધ લોકોને મેસેજ મોકલવાની સગવડ મળવા માંડી ત્યારે જ અચાનક લોકોને લાગ્યું કે આપણે કોઇને ‘ગુડ મોર્નિગ’નો મેસેજ નહીં મોકલીએ ત્યાં સુધી સામેવાળાની સવાર પડવાની નથી અથવા તો પડી ના ગઇ હોય તો સુધરવાની નથી. મજાની વાત એ છે કે આવો મેસેજ મોકલનારા કોઇ પછી આખા દિવસમાં એ કન્ફર્મ કરતા જ નથી કે ‘બોસ, મેં જે મેસેજ મોકલ્યો હતો તેના કારણે તમારી સવાર સુધરી ગઇ ને ? ’ એ અર્થમાં આ મેસેજ અંધારામાં ગોળીબાર જેવા પણ છે.